**Să beau din pocal inocenţă şi pradă**

*Lorena.craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Norii se rup din cerul defunct,

Vântul se ţine de zgardă, jilav,

Zarea pliază din linie-n punct

Păsări planând din zborul firav.

La maluri de-argint, copil-semilună

Aşază din spuma de mare-n pocal,

Din cer şi pământuri, el îşi adună

Străfulgere lungi, tăind vertical.

„Să beau din pocal inocenţă şi pradă!”

Mi-a spus de curând un tânăr luntraş,

Cu fruntea-nvelită de nopţi în şaradă,

Pe Charon, târziu, făcându-mi nuntaş.

Fiinţa din mine tăcea ca pământul

Sub tropot de cai, gonind ne-mblânziţi,

Suflând cu turbare, precum suflă vântul,

Pe creştet de îngeri, ce stau răzvrătiţi.

Suav se prelinge pe mine păcatul,

În care rodesc strugurii-n vie

Şi vinul inundă-n rafale regatul,

Ce ieri străbăteam prin copilărie.

Se uită la mine mirat, iar, luntraşul,

Văslind şi-ndârjindu-se înspre neant;

Rămânem în barcă, eu şi nuntaşul,

Privindu-ne-n ochi, natural, arogant.

Marama-mi aşez cuminte,-n oglindă,

Adam îmi devine astăzi clucer,

Cu anii din urmă, din pălmi să-mi desprindă,

Un ultim bilet, călător către cer.

Îmi ţin obosită, tăcută, pe masă,

Bricheta, ţigara şi poate un cent,

Din ultima pâine a lumii, rămasă,

Îmi gust liniştită sfârşitul decent.

15 iunie 2016, Constanţa